Έχουν ειπωθεί πολλά για το ποια ΕΡΤ θέλουμε. Κι όλοι έχουμε άποψη επ΄ αυτού. Αυτό πάντως που θα δούμε σήμερα, είναι ένα δείγμα για το ποια δημόσια τηλεόραση επιδιώκουμε....

Με αυτά τα λόγια ο γενικός γραμματέας Επικοινωνίας και Ενημέρωσης Λευτέρης Κρέτσος άνοιξε την παρουσίαση των καινοτόμων εφαρμογών, υβριδικής και εικονικής πραγματικότητας, που θα χρησιμοποιήσει η ΕΡΤ για τις μεταδόσεις του Μουντιάλ της Ρωσίας.

«Είμαστε ευρηματικός λαός αλλά στον τομέα της υλοποίησης πάσχουμε» πρόσθεσε ο Λ. Κρέτσος, τονίζοντας ότι η ΕΡΤ «ανοίγει τον δρόμο του μέλλοντος, προσεγγίζει νέους ανθρώπους που ζητούν διαδραστικές υπηρεσίες...». Δεν ξέχασε πάντως, να επισημάνει και τις ολιγωρίες στην ΕΡΤ, σημειώνοντας ότι έχει μείνει πίσω στη μυθοπλασία: και σε αυτόν τον τομέα, η δημόσια τηλεόραση οφείλει να παίξει.

Το Παγκόσμιο Κύπελλο ποδοσφαίρου του 2018 ξεκινά στις 14 Ιουνίου και θα ολοκληρωθεί στις 15 Ιουλίου με την ΕΡΤ να μεταδίδει και τις 64 αναμετρήσεις απευθείας. Και με ERT VR θα προσφέρει στους χρήστες υπολογιστών, τάμπλετ, κινητών αλλά και μέσω της υβριδικής τηλεόρασης, μια σειρά από δυνατότητες.

Ο τηλεθεατής θα μπορεί να επιλέγει μέσα από πέντε κάμερες, το πώς θα δει απευθείας κάθε ματς και μέσα από 12 τα highlights των αγώνων ή τις αναμετρήσεις σε video on demand. Θα μπορεί να επιλέξει θέαση 180 ή 360 μοιρών, να περιηγηθεί στα γήπεδα, να αναζητήσει στατιστικά ανά πάσα στιγμή, να δει συνθέσεις και λεπτομέρειες για παίκτες, μέχρι και εικόνες και πληροφορίες για την πόλη που διεξάγεται το ματς.

Η FIFA δίνει το περιεχόμενο και οι τεχνικοί της ΕΡΤ ανέπτυξαν τις εφαρμογές οι οποίες θα χρησιμοποιηθούν προσεχώς και σε άλλου είδους περιεχόμενο, όπως τόνισε ο Μάρκος Βογιατζόγλου (εντεταλμένος σύμβουλος νέων μέσων και αρχείου της ΕΡΤ). Τις πραγματικά εντυπωσιακές υπηρεσίες μέσα από την υβριδική τηλεόραση της ΕΡΤ και την εικονική πραγματικότητα, παρουσίασε ο Γιάννης Βουγιουκλάκης, γενικός διευθυντής νέων μέσων της ΕΡΤ. Επισήμανε ότι η ανάπτυξη ολόκληρης της υβριδικής γίνεται από το δυναμικό που διαθέτει η ίδια τη δημόσιας τηλεόρασης.

Για τα βήματα της ΕΡΤ στη νέα οπτικοακουστική εποχή μίλησε ο διευθύνων σύμβουλος της δημόσιας τηλεόρασης, Βασίλης Κωστόπουλος, ο οποίος πρόσθεσε ότι πρόκειται για την «έναρξη μίας μεγάλης πορείας της ΕΡΤ στο τοπίο των νέων τεχνολογιών» τονίζοντας ότι αυτές είναι πλέον στρατηγικός και επενδυτικός στόχος της δημόσιας τηλεόρασης.

Στην εκδήλωση παραβρέθηκε κι ο αρμόδιος υπουργός Ψηφιακής Πολιτικής, Νίκος Παππάς, ο οποίος αργότερα επισήμαινε σε πηγαδάκια ότι αυτός θα πρέπει να είναι ο δρόμος που θα πρέπει να τραβήξει και να δείξει και στους άλλους, η ΕΡΤ.

Η αλήθεια είναι ότι η ΕΡΤ επιχειρεί επιτέλους να απευθυνθεί και σε νεότερο κοινό κι αυτό που παρουσίασαν τα στελέχη της, δείχνει τις πραγματικές δυνατότητες που έχει η δημόσια τηλεόραση.